Jagter sterf ná olifant op hom val | Netwerk24
Jagter sterf ná olifant op hom val
Deur Elise Tempelhoff 21 Mei 2017 10:42
Theunis Botha, saam met sy vrou, Carika en hulle vyf kinders. Foto: Facebook
Theunis Botha, 'n jagoperateur en professionele grootwildjagter van Tzaneen, (51) is Vrydagmiddag tydens 'n jagtog in Gwai in Zimbabwe dood toe 'n olifantkoei sy jaggeselskap bestorm, een van sy medejagters uit selfverdediging op haar geskiet en sy toe bo-op Botha geval het.
Die Professionele Jagtersvereniging van Suid-Afrika (Phasa) het in 'n kort boodskap op Facebook gesê die jaggemeenskap betreur Botha se tragiese en ontydige dood.
"Ons harte en gebede gaan uit aan sy familie en vriende."
Ons harte en gebede gaan uit aan sy familie en vriende
Professionele Jagtersvereniging van Suid-Afrika
'n Bron wat anoniem wil bly, het gesê die groep jagters het Vrydagmiddag gaan stap toe hulle skielik op die teeltrop olifante afgekom het.
Drie olifantkoeie het op die jaggeselskap afgestorm en Botha het op hulle geskiet. 'n Vierde olifant het die groep van die kant af bestorm, waarop een van die jagters op haar geskiet het toe sy Botha met haar slurp opgetel het. Sy het dood neergeval en bo-op Botha te lande gekom.
Botha word oorleef deur sy vrou, Carika en hul vyf kinders. Botha was veral lief daarvoor om met honde te jag.
Netwerk24 verneem Botha was baie bekend as 'n jagter in Zimbabwe en het gereeld Amerika toe gegaan om welgestelde Amerikaners te werf om in suidelike Afrika aan trofeejagtogte deel te neem.
Carika sal na verneem word Maandag na Zimbabwe vertrek om haar man se lyk te gaan uitken en dit na Suid-Afrika terug te bring. Sy kon nie Sondagoggend telefonies bereik word nie.
Theunis Botha saam met sy vrou, Carika. Foto: Facebook
Botha was goeie vriende met Scott van Zyl (44) van SS Pro Safaris van Marken wat verlede maand in Zimbabwe deur krokodille opgevreet is. Hy was op 'n jagtog by die Chikwaraka-kamp in Zimbabwe toe hy op 7 April vermis geraak het.
Van Zyl se rugsak is op die oewer van die Limpoporivier gekry, en te midde 'n grootskaalse soektog, is twee krokodille as deel van die ondersoek 'n paar dae doodgeskiet. Die krokodille se maaginhoud is op die toneel versamel en deur die Suid-Afrikaanse Polisiediens en die Zimbabwiese polisie vir forensiese en DNS-ontleding geneem. Die DNS-monsters het met Van Zyl s'n ooreengestem.
'n Derde krokodil is geskiet en is die Vrydag 14 April uit die rivier gehaal, waarna 'n stuk van 'n Cat-stewel in sy maag gekry is. Dit het ooreengestem met die skoene wat Van Zyl aangehad het toe hy verdwyn het.